แนวโน้มหุ้นไทยรีบาวด์ขึ้นเล็กน้อย-ราคาทองปรับลง50บาท
หุ้นไทยเปิดที่ระดับ 1,586.43 จุด ลดลง 4.16 จุด นักวิเคราะห์คาดแนวโน้มดัชนีรีบาวด์ขึ้นเล็กน้อย ขณะที่ราคาทองปรับลดลง 50 บาท
2 ธ.ค. 2562

หุ้นไทยเปิดที่ระดับ 1,586.43 จุด ลดลง 4.16 จุด นักวิเคราะห์คาดแนวโน้มดัชนีรีบาวด์ขึ้นเล็กน้อย ขณะที่ราคาทองปรับลดลง 50 บาท
เมื่อวันที่ 2 ธ.ค. 62 ตลาดหุ้นไทยเปิดที่ระดับ 1,586.43 จุด ลดลง 4.16 จุด โดยนักวิเคราะห์คาดว่าตลาดหุ้นเช้านี้จะรีบาวด์ขึ้นเล็กน้อย
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้คาดว่าจะรีบาวด์ขึ้นได้เล็กน้อย เช่นเดียวกับตลาดหุ้นในภูมิภาคเอเชียที่เช้านี้ต่างก็ปรับตัวขึ้นกันเล็กน้อย จากความคาดหวังเจรจาการค้าระหว่างสหรัฐฯ และจีน จะสามารถบรรลุข้อตกลงการค้าเฟสแรกได้ หลังจากที่มีรายงานข่าวออกมาว่า มีความเป็นไปได้ที่เจ้าหน้าที่การค้าของสหรัฐและจีนจะบรรลุข้อตกลงการค้าก่อนวันที่ 15 ธ.ค. ซึ่งเป็นกำหนดวันที่สหรัฐจะเรียกเก็บภาษีสินค้านำเข้าจากจีนในอัตรา 15%
อย่างไรก็ดี ตลาดบ้านเราอาจได้รับแรงถ่วงจากหุ้นในกลุ่มพลังงาน และปิโตรเคมี หลังจากที่ราคาน้ำมันได้ร่วงแรง 5% เมื่อวันศุกร์ที่ผ่านมา จากความวิตกเจรจาการค้าที่ยังมีอยู่ และกังวลการผลิตน้ำมันของสหรัฐฯมีแนวโน้มพุ่งแตะระดับสูงสุดเป็นประวัติการณ์
นอกจากนี้ มีหลายปัจจัยยังต้องติดตาม โดยในวันที่ 5-6 ธ.ค.นี้ให้ติดตามการประชุมของกลุ่มประเทศผู้ส่งออกน้ำมัน (โอเปก) , วันพรุ่งนี้ติดตามการประชุมคณะรัฐมนตรี (ครม.) ซึ่งอาจจะมีการพิจารณามาตรการกระตุ้นเศรษฐกิจเพิ่มเติม อย่างด้านการท่องเที่ยว เป็นต้น และในวันที่ 10-11 ธ.ค.ก็จะมีการประชุมธนาคารกลางสหรัฐ (เฟด) ซึ่งก็ให้ติดตามดูถ้อยแถลงของประธานเฟด
พร้อมให้แนวรับ 1,580 จุด ส่วนแนวต้าน 1,600 จุด
สมาคมค้าทองคำ รายงานราคาทองประจำวัน ราคาทองปรับลดลง 50 บาท ทองคำแท่ง รับซื้อบาทละ 20,800 บาท ขายออกบาทละ 20,900 บาท ทองรูปพรรณ รับซื้อบาทละ 20,420.52 บาท ขายออกบาทละ 21,400 บาท